Det bliver en international bølge af de helt store, der skyller ind over Vorupør i næste uge, når Stand Up Paddle-karavanen rammer kysten i Cold Hawaii.

300 surfere fra 40 lande har tilmeldt sig VM i Stand Up Paddle og Paddleboard, der afholdes i Vorupør efter tre dage i hovedstaden. Med det antal bliver VM i Stand Up Paddle og Paddleboard det største nogensinde. - Jeg er mega stolt over, at vi kan trække så mange SUP-surfere til Danmark, så vores VM bliver det største nogensinde. Det glæder mig, at mange nye lande som for eksempel Marokko er med til VM for første gang, siger Jakob Færch, formand for Dansk Surf & Rafting Forbund og talsperson for Copencold Hawaii. Det danske hold består af 11 surfere med Casper Steinfath som den helt store guld-favorit. Årsagen til rekorden er især, at VM for første gang ligger i Europa. Det har fået mange europæiske lande til at være med i år, da rejseomkostningerne er mindre end normalt. Dertil kommer, at sporten vokser år for år, så mesterskaberne er blevet større hvert år siden det første VM blev afviklet i 2012. Der deltog 26 nationer sidste år, da mesterskaberne blev afviklet på Fiji. Især vejret gør, at det bliver et anderledes VM, understreger Casper Steinfath, der er tredobbelt verdensmester i disciplinen technical race. Mesterskaberne plejer at blive afviklet i tropisk klima på Fiji eller Mexico, hvor de surfer i shorts og t-shirt. I Vorupør er surfhabitten en våddragt. - Jeg glæder mig til at se alle drengene fra Hawaii, der kommer herop og fryser i deres shorts. Det er en fordel for os danskere, der er vant til at kulden og de vilde vejrforhold, siger Casper Steinfath. Mesterskaberne hedder Copencold Hawaii med henvisning til de to steder, hvor konkurrencerne finder sted: I Copenhagen og Cold Hawaii i Thy.